### NN 157/2023 (28.12.2023.), Odluka o izmjenama i dopunama Statuta Hrvatske komore inženjera tehnologije prometa i transporta

Hrvatska komora inženjera tehnologije prometa i transporta

2421

Na temelju čl. 17. st. 2. Zakona o hrvatskoj komori inženjera tehnologije prometa i transporta (»Narodne novine«, broj 79/07, 59/2023) i čl. 24. st. 3. Statuta Hrvatske komore inženjera tehnologije prometa i transporta (»Narodne novine«, broj 32/2011, 22/2012 i 73/2020), Skupština Hrvatske komore inženjera tehnologije prometa i transporta, na svojoj sjednici održanoj 19. prosinca 2023. godine, donijela je

ODLUKU

O IZMJENAMA I DOPUNAMA STATUTA HRVATSKE KOMORE INŽENJERA TEHNOLOGIJE PROMETA I TRANSPORTA

Članak 1.

U članku 1. mijenja se stavak 1. te isti sada glasi:

Hrvatska komora inženjera tehnologije prometa i transporta je samostalna i neovisna strukovna organizacija u koju se obvezno udružuju inženjeri tehnologije prometa i transporta koji obavljaju stručne poslove: projektiranja; revizije i kontrole projekta i stručne dokumentacije; izrade i revizije studija, elaborata, planova i ekspertiza; procjene; izvođenja i nadzora radova građenja, rekonstrukcije i održavanja prometnica i prometnih objekata, prometne signalizacije i opreme, upravljačkih sustava u prometu; ispitivanja kvalitete ugrađenih materijala, proizvoda i radova; izgradnje uređaja; izbora opreme, procesa i sustava; tehničkog vještačenja; savjetovanja; stručnog osposobljavanja i licenciranja u tehnologiji prometa i transporta, iz područja: cestovnog prometa, željezničkog prometa, pomorskog prometa, prometa na plovnim putovima unutarnjih voda, zračnog prometa, poštanskog prometa, informacijsko-komunikacijskog prometa, cjevovodnog transporta, inteligentnih transportnih sustava i logistike.

Članak 2.

Članak 2. mijenja se i glasi:

Sukladno Zakonu o Hrvatskoj komori inženjera tehnologije prometa i transporta, inženjer tehnologije prometa i transporta je osoba koja je završila odgovarajući sveučilišni diplomski studij ili sveučilišni integrirani prijediplomski i diplomski studij i stekla akademski naziv sveučilišni magistar inženjer, ili je završila odgovarajući stručni diplomski studij i stekla stručni naziv magistar inženjer ako je tijekom cijelog svog studija stekla najmanje 300 ECTS bodova, odnosno ako je na drugi način propisan posebnim zakonom stekla kvalifikaciju odgovarajuće razine u odgovarajućem znanstvenom polju te osoba koja je kvalifikaciju stekla u inozemstvu na odgovarajućem visokom učilištu iz polja tehnologije prometa i transporta, čija se kvalifikacija može priznati sukladno posebnom propisu o priznavanju i vrednovanju inozemnih obrazovnih kvalifikacija.

Članak 3.

U članku 3. mijenja se stavak 3. te isti sada glasi:

Naziv Komore u prijevodu na engleski jezik je: Croatian Chamber of Transport and Traffic Engineers.

U članku 3. mijenja se stavak 4. te isti sada glasi:

Sjedište Komore je u Zagrebu.

Iza stavka 4. dodaje se stavak 5 koji glasi:

»Upravni odbor Komore donosi odluku o poslovnoj adresi Komore«.

Članak 4.

U članku 5. stavak 2. briše se, te dosadašnji stavak 3. postaje stavak 2.

Članak 5.

Članak 6. mijenja se i glasi:

»Komora ima Znak Komore okruglog oblika, crvene boje unutar kojega se nalazi skraćeni naziv Komore HKIP. U lijevom gornjem kutu znaka se nalazi crveni kvadrat.«

Članak 6.

U članku 8. st. 2. mijenja se točka 6. te ista sada glasi:

»provodi stručne ispite prema važećem pravilniku propisane kao uvjet za obavljanje poslova iz članka 1. ovog Statuta (članka 1. stavka 2. Zakona o Hrvatskoj komori inženjera tehnologije prometa i transporta),«

Članak 7.

U članku 8. st. 3. mijenja se točka 5. te ista sada glasi:

»u suradnji s fakultetima, nadležnim ministarstvima i drugim stručnim subjektima organizira stručno usavršavanje svojih članova.«

Članak 8.

U članku 10. st. 1. mijenja se točka 1. te ista sada glasi:

»da je državljanin Republike Hrvatske, odnosno državljanin neke od država Europske unije;«

U članku 10. briše se stavak 2.

Članak 9.

Članak 11. mijenja se i sada glasi:

(1) Inženjer tehnologije prometa i transporta upisuje se u Imenik ovlaštenih inženjera tehnologije prometa i transporta (dalje: Imenik ovlaštenih inženjera) na temelju zahtjeva u kojem naznačuje: ime i prezime, OIB, prebivalište, e-mail primarni te sekundarni, kontakt telefon, datum, mjesto i državu rođenja, zvanje, pravnu osobu ili instituciju u kojoj je zaposlen, područja i stručne poslove iz članka 1. ovoga Statuta koje obavlja; i kojem prilaže dokumente kojima se potvrđuje da su ispunjeni uvjeti za upis iz članka 10. ovoga Statuta.

(2) Članovi Komore dužni su Komori dostaviti svaku promjenu podataka odmah ili najkasnije u roku od 30 dana od izvršene promjene.

(3) O zahtjevu za upis u Imenik ovlaštenih inženjera odlučuje Komisija za članstvo.

(4) Komisija odlučujući o zahtjevu za upisa u Imenik ovlaštenih inženjera primjenjuje odredbe Zakona o općem upravnom postupku te donosi rješenje. Podnositelji zahtjeva imaju pravo žalbe na rješenje Komisije za članstvo. O žalbi odlučuje ministarstvo nadležno za promet.

Članak 10.

U članku 12. briše se stavak 1.

Stavak 2. postaje stavak 1., te se mijenja prva rečenica stavka koja sada glasi:

»U komori se vode sljedeći imenici ovlaštenih inženjera tehnologije prometa i transporta za strukovna područja (strukovne razrede) na temelju položenog posebnog dijela ispita:«

Stavak 3. postaje stavak 2 te se u njemu riječ pet mijenja s riječi deset.

Stavak 4. postaje stavak 3.

Članak 11.

U članku 15. briše se stavak 2.

Članak 12.

U članku 15.a. briše se stavak 4.

Članak 13.

U članku 17. st. 1. dodaje se točka 4. koja glasi:

»neplaćanjem članarine duže od 3 godine od dana dospijeća«

Članak 14.

Članak 18. mijenja se i glasi:

»Komora vodi Upisnik počasnih članova Komore u koji se upisuju umirovljeni članovi Komore i druge osobe koje su zaslužne za znanstveni i stručni razvoj tehnologije prometa i transporta ili za doprinos radu i ugledu Komore, sukladno odredbama Pravilnika o počasnom članstvu u Komori.«

Članak 15.

Iza članka 18. dodaje se članak 18.a. koji glasi:

(1) Članovi Komore mogu podnijeti zahtjev za mirovanje članstva u Komori ako za to imaju opravdani razlog.

Opravdani razlog je osobito rodiljni dopust, dugotrajno bolovanje (duže od 6 mjeseci), privremeni odlazak na rad izvan RH, privremena nemogućnost rada u struci zbog daljnjeg školovanja i svaki drugi razlog kojim član dokazuje da kroz duži period, od minimalno 6 mjeseci, neće raditi posao u struci na temelju kojeg je upisan kao član Komore.

(2) Zahtjev se podnosi Komisiji za članstvo Komore.

Uz zahtjev se prilažu dokazi o opravdanom razlogu za mirovanje članstva, a u zahtjevu se obvezno naznačuje period za koji se traži mirovanje članstva.

Komisija o zahtjevu odlučuje u roku od 15 dana od dana zaprimanja zahtjeva rješenjem na koje se može uložiti žalba.

O žalbi odlučuje Predsjednik Komore.

(3) Ukoliko Komisija odobri članu mirovanje članstva, on se ne ispisuje iz Imenika u koji je upisan, već se uz njegovo ime u Imeniku ovlaštenih inženjera unosi primjedba da mu je status u mirovanju i razdoblje mirovanja.

Za vrijeme mirovanja statusa član Komore nema obvezu plaćati članarinu Komori.

(4) Nakon prestanka razdoblja mirovanja, status člana Komore automatski se aktivira.

Ukoliko želi nastavak mirovanja statusa i nakon odobrenog razdoblja mirovanja, član Komore mora podnijeti novi zahtjev.

Članak 16.

U članku 21. dodaje se stavak 2 koji glasi:

»Sva tijela Komore mogu svoje sjednice održavati i donositi odluke i elektronskim putem.«

Članak 17.

U članku 27. iza stavka 4. dodaje se stavak 5. koji glasi:

»Upravni odbor Komore odlučuje o upisu počasnih članova u Upisnik počasnih članova Komore.

Stavak 5. postaje stavak 6.

Članak 18.

Ispred članka 29. mijenja se naslov te isti sada glasi

d) Komisija za članstvo.

Članak 19.

Mijenja se članak 29. te isti sada glasi:

(1) Upravni odbor Komore imenuje Komisiju za članstvo koja ima 5 članova, iz svakog strukovnog razreda po jednog.

(2) Članovi između sebe biraju predsjednika Komisije i zamjenika predsjednika.

(3) Komisija za članstvo obavlja sljedeće poslove:

1. odlučuje o zahtjevima za upis u imenik ovlaštenih inženjera

2. odlučuje o zahtjevima za polaganje stručnog ispita

3. stručni nadzor nad radom svojim članova iz čl. 8. st. 1. toč. 5. ovog statuta

4. i druge poslove vezane za članstvo u Komori.

(4) Komisija za članstvo odlučuje većinom glasova svojih članova.

Članak 20.

U članku 32. mijenja se stavak 4. te isti sada glasi:

»Sjednice strukovnog razreda održavaju se po potrebi, a najmanje jednom godišnje prije održavanja Skupštine Komore kada se donosi godišnji proračun Komore.«

Iza stavka 5. dodaje se stavak 6 koji glasi:

»Na sjednicama strukovnog razreda odluke se donose većinom prisutnih članova.«

Članak 21.

U članku 33. st. 1. u prvoj rečenici riječ »mogu« briše se, a riječ »izabrati« zamjenjuje se s riječju »biraju«.

Članak 22.

Briše se članak 34.

Članak 23.

U članku 40. st. 2 dodaje se i Pravilnik o izbornom postupku za tijela Komore.

Članak 24.

U članku 47. st. 2. riječi »200.000 kuna« zamjenjuju se riječima »15.000 eura«.

Članak 25.

U članku 49. mijenja se stavak 2 te isti sada glasi:

»Tajnik Komore s Komorom zasniva ugovorni odnos.«

Stavak 3. briše se.

Članak 26.

U članku 52. st. 2. mijenja se toč. 2. te ista sada glasi:

»novčana kazna u iznosu od 660,00 do 1990,00 eura,«

Članak 27.

U članku 53. st. 1. mijenja se toč. 4. te ista sada glasi:

»neispunjavanje obveze uplate članarine u roku duljem od 90 dana od dana dospjelosti.«

U članku 53. st. 2. mijenja se toč. 2. te ista sada glasi:

»novčana kazna u iznosu od 100,00 do 600,00 eura.«

Članak 28.

Odluka o izmjenama i dopunama Statuta Hrvatske komore inženjera tehnologije prometa i transporta nakon donošenja i pribavljene prethodne suglasnosti Ministarstva mora, prometa i infrastrukture stupa na snagu osmog dana od dana objave u »Narodnim novinama«.

Klasa: 011-01/23-02/01
 Urbroj: 368-03-23-01
 Zagreb, 19. prosinca 2023.

Predsjednik Skupštine
 prof. dr. sc. Dragan Peraković, v. r.